Liberis (mitologija)
Liberis (lot. Liber) – vaisingumo, derliaus (vėlesniais laikais taip pat vyndarystės) dievas romėnų mitologijoje. Tai sena romėnų dievybė. Žmona – Libera, su ja ir Cerera įėjo į plebėjiškąją žemdirbystės dievų triadą. Svarbiausia kulto vieta – Aventinas. Ilgainiui imtas tapatinti su Dionisu. Kovo 17 d. šio dievo garbei vykdavo liberalijų šventė. Per ją Romoje jaunuoliai pirmąsyk apsivilkdavo vyro togą (toga virilis) ir būdavo įrašomi į suaugusių piliečių sąrašus. Lavinijuje Liberiui buvo pašvęstas visas mėnuo. Dievavardis Līber ('laisvas') kilęs iš italikų prokalbės *leuþero, o šis atsekamas iki ide. *h₁leudʰero ('priklausantis žmonėms', taigi 'laisvas').